b'\n_START_ARTICLE_\nFizikalna knji\xc5\xbenica, Ljubljana\n_START_PARAGRAPH_\nFizikalna knji\xc5\xbenica je visoko\xc5\xa1olska knji\xc5\xbenica, ki deluje v sklopu Fakultete za matematiko in fiziko. Nahaja se v prvem nadstropju na Jadranski 19 v Ljubljani in meri 87m\xc2\xb2. Vhod, knji\xc5\xbeni\xc4\x8darko in \xc4\x8ditalnico si deli z meteorolo\xc5\xa1ko knji\xc5\xbenco, vendar sta to dve razli\xc4\x8dni knji\xc5\xbenici z lo\xc4\x8denima katalogoma v COBISS-u, svojo administracijo in lo\xc4\x8denima prostoroma za hranjenje gradiva. Fizikalno knji\xc5\xbenico financirata FMF in ARRS (slednji le nakup tuje znanstvene literature). Glavni problem se pojavlja pri skladi\xc5\xa1\xc4\x8denju knji\xc5\xbeni\xc4\x8dnega gradiva fizikalne knji\xc5\xbenice, saj prostori knji\xc5\xbenice za skladi\xc5\xa1\xc4\x8denje vsega dostopnega gradiva, ne zado\xc5\xa1\xc4\x8dajo ve\xc4\x8d. Ta problem se re\xc5\xa1uje s shranjevanjem v nenamenskih prostorih, kar pa vpliva na slab\xc5\xa1o dostopnost gradiva in splo\xc5\xa1no kvaliteto knji\xc5\xbeni\xc4\x8dnih storitev. Leta 2008 so s preselitvijo arhivskega dela knji\xc5\xbenice v prilagojene prostore fakultete, pridobili nekaj prostora.\n_START_SECTION_\nZgodovina\n_START_PARAGRAPH_\nLeta 1925 je bil ustanovljen Fizikalni in\xc5\xa1titut Univerze Kralja Aleksandra, ki je imel sede\xc5\xbe v sedanji stavbi Univerze v Ljubljani. Fizikalni in\xc5\xa1titut je imel svojo knji\xc5\xbenico, ki se je leta 1953 preselila v novozgrajeni paviljon na Jadranski ulici ob In\xc5\xa1titutu Jo\xc5\xbeef \xc5\xa0tefan (v nadaljevanju IJS). Knji\xc5\xbenica fizikalnega in\xc5\xa1tituta se je vklju\xc4\x8dila v knji\xc5\xbenico IJS, da bi se izognili neopravi\xc4\x8denemu podvajanju knjig in revij. 1970 ob zgraditvi stavbe na Jadranski 19, so knjige, ki so bile v lasti Fizikalnega in\xc5\xa1tituta, spet lo\xc4\x8dili od knji\xc5\xbenice IJS in preselili v novo stavbo. Med 1953 in 1970 pa so se vodile za obe knji\xc5\xbenici skupne signature, vendar lo\xc4\x8dene inventarne knjige. 1976 dobi knji\xc5\xbenica dana\xc5\xa1nje prostore in prvega zaposlenega (\xc5\xa1tudenta). V COBISS je vklju\xc4\x8dena od leta 1995.\n_START_SECTION_\nZbirka\n_START_PARAGRAPH_\nFizikalna knji\xc5\xbenica vsebuje okoli 10000 enot gradiva v COBISS-u pa najdemo okoli 12000 enot, saj so vanj vklju\xc4\x8deni \xc5\xa1e \xc4\x8dlanki, ki jih objavljajo profesorji FMF. Trenutno ima knji\xc5\xbenica naro\xc4\x8denih 23 tiskanih revij, sodeluje pa tudi v konzorciju CTK (preko Fizikalne knji\xc5\xbenice je dosegljivo ve\xc4\x8d baz podatkov: INSPEC, COMPENDEX, SCI, ...). Knji\xc5\xbenica hrani del gradiva v prostorih knji\xc5\xbenice, kjer so knjige urejene po temah in teko\xc4\x8dih \xc5\xa1tevilkah ter so prosto dostopne, preostalo gradivo je shranjeno v skladi\xc5\xa1\xc4\x8du v prizidku. V skladi\xc5\xa1\xc4\x8du so shranjene stare revije, diplomske naloge, magistrske naloge in doktorske disertacije. Zaklju\xc4\x8dna dela v skladi\xc5\xa1\xc4\x8du so urejena po numerus currens. Del diplomskih nalog (naloge pedago\xc5\xa1ke smeri in fizikalne merilne tehnike) se nahaja v prostorih knji\xc5\xbenice v 1. nadstropju. Ima tudi posebno zbirko dragocenih knjig z originalnimi \xc4\x8dlanki fizikov. Naslov zbirke je Ostwald Klassiker der exakten Wissenschaften, ki je iz\xc5\xa1la v Leipzigu. Obsega 81 knjig, od katerih je 20 reprodukcij iz let 1772 do 1861 (reprodukcije pa so iz\xc5\xa1le 1890 do 1913), ostale pa so originali iz 1889 do 1927. Knjig iz te zbirke se ne izposoja.\n_START_SECTION_\nStoritve/poslanstvo\n_START_PARAGRAPH_\nFizikalna knji\xc5\xbenica je bila ustanovljena kot osnovna knji\xc5\xbenica za \xc5\xa1tudente fizike. Njen knji\xc5\xbeni\xc4\x8dni fond obsega predvsem knjige in revije, ki jih \xc5\xa1tudentje fizike potrebujejo pri svojem \xc5\xa1tudiju. Vseh \xc4\x8dlanov je skupaj okoli 2000, le-ti so predvsem \xc5\xa1tudenti in profesorji FMF, ostalih \xc4\x8dlanov je precej manj (srednje\xc5\xa1olski profesorji, zaposleni v razli\xc4\x8dnih podjetjih\xe2\x80\xa6). \xc5\xa0tudentom knji\xc5\xbenica nudi klasi\xc4\x8dne storitve kot so izposoja, fotokopiranje, tiskanje, dostop do interneta, dostop do elektronskih publikacij, oddaljen dostop,\xe2\x80\xa6 ne omogo\xc4\x8da pa jim medknji\xc5\xbeni\xc4\x8dne izposoje, ki je zaradi finan\xc4\x8dnih razlogov namenjena le profesorjem. Sodeluje tudi z Znanstveno informacijskim centrom Instituta Jo\xc5\xbeef Stefan, ki ima v svoji knji\xc5\xbenici veliko literature, ki je relevantna tudi za njene uporabnike, vendar so tovrstne storitve ve\xc4\x8dinoma vezane na profesorje. Knji\xc5\xbenica uporabnikom nudi na razpolago 5 \xc4\x8ditalni\xc5\xa1kih in eno ra\xc4\x8dunalni\xc5\xa1ko mesto.\n_START_SECTION_\nIzposoja\n_START_PARAGRAPH_\nKnji\xc5\xbeni\xc4\x8dno gradivo si lahko izposojajo le \xc4\x8dlani Fizikalne knji\xc5\xbenice. U\xc4\x8dbenike in monografije si lahko uporabniki izposodijo za dobo enega meseca z mo\xc5\xbenostjo enkratnega podalj\xc5\xa1anja \xc5\xa1e za en mesec. Izjema so CD-ji, ki si jih uporabnik lahko sposodi za dobo enega tedna. V primeru \xc4\x8de je ta rok prekora\xc4\x8den se pla\xc4\x8da zamudnina, kasneje lahko sledijo tudi opomini. Zaklju\xc4\x8dna dela, referen\xc4\x8dna zbirka in serijske publikacije so na voljo le v \xc4\x8ditalnici in se jih ne izposoja. Mo\xc5\xbene so tudi rezervacije gradiva po telefonu, e-po\xc5\xa1ti in osebno v knji\xc5\xbenici.'